Predkladacia správa

Materiál pripravilo Ministerstvo kultúry Slovenskej republiky (ďalej len “ministerstvo  kultúry”)  na základe bodu C.4. uznesenia vlády Slovenskej republiky          č. 131/2001 (ďalej len “uznesenie”) ku Koncepcii starostlivosti o štátny jazyk Slovenskej republiky. Ministrovi kultúry v spolupráci s predsedom Slovenskej akadémie vied sa uložilo každoročne k 31. decembru predkladať na rokovanie vlády informáciu o plnení uznesenia  vlády  ku  Koncepcii  starostlivosti  o  štátny  jazyk  Slovenskej republiky    a o činnosti medzirezortnej expertnej komisie (ďalej len “informácia”).
V informácii za rok 2001, ktorú vláda SR vzala na vedomie 10. januára 2002, ministerstvo kultúry konštatovalo, že sa splnili body  B.1. až B.3., C.1. až C.5. a D.1.         a nesplnil sa bod D.2 uznesenia.
V  prvej  časti  informácie  za  rok 2002 sa  predkladá plnenie nesplneného bodu D.2. z roku 2001 a bodov B.3., C.3. a C.4., ktoré majú termín plnenia každoročne. Za osobitne významné sa pokladá splnenie bodu D.2., podľa ktorého sa mal na rokovanie vlády predložiť návrh projektu vybudovania Národného korpusu slovenského jazyka a projektu elektronizácie jazykovedného výskumu v rokoch 2002 – 2006 (nesplnil sa pôvodný termín 31. máj 2001 a ani predĺžený termín 30. september 2001). Až uznesením  vlády č. 137 z 13. februára 2002 sa tento projekt schválil a na rok 2002 sa naň vyčlenilo vyše päť miliónov korún. V Jazykovednom ústave Ľudovíta Štúra Slovenskej akadémie vied sa 22. novembra 2002 slávnostne otvorilo moderné pracovisko – oddelenie Slovenského národného korpusu. Prioritou do roku 2006 v oblasti jazykovedy ostáva vybudovať 200-miliónový korpus. Takáto elektronická databáza slovenských textov, ktorá poslúži na vedecký výskum a na tvorbu súčasných výkladových slovníkov, je celospoločenskou potrebou a požiadavkou informačnej spoločnosti tretieho tisícročia. 
V druhej časti informácie sa objektívne zhŕňa činnosť medzirezortnej expertnej komisie na rozpracovanie koncepcie  za rok 2002. Ministerstvo kultúry konštatuje, že celkový stav pri napĺňaní koncepcie v aplikačnej rovine v jednotlivých rezortoch nie je uspokojivý. Členovia komisie sa v rámci svojich možností a schopností usilujú v príslušnom ústrednom orgáne štátnej správy presadzovať závery komisie, ktoré sú zväčša v rovine odporúčaní. Väčšina  ústredných  orgánov štátnej správy roku 2001 premietla uznesenia komisie do praxe a prijala konkrétne krátkodobé opatrenia s konkrétnymi termínmi na ich plnenie, ale v roku 2002 sa už nijaké iniciatívne úlohy neprijali. Uvádzajú sa aj niektoré problémy, s ktorými sa  komisia stretáva pri zabezpečovaní rozpracovania koncepcie v praxi – je to najmä častá obmena členov komisie, čo spôsobuje nefunkčnosť komisie. Aby sa dosiahol cieľ v oblasti jazykovej politiky, ktorým je rozvoj a podpora štátneho jazyka a zvyšovanie jazykovej kultúry v spoločnosti, bude v  budúcnosti  potrebné rozvinúť užšiu spoluprácu ministerstva kultúry  s  ostatnými   ústrednými  orgánmi   štátnej   správy   a   inými   štátnymi   orgánmi, ako   aj s Jazykovedným ústavom Ľudovíta Štúra Slovenskej akadémie vied. 
V závere sa konštatuje alarmujúci stav v terminologickej oblasti, kde sa nevenuje pozornosť budovaniu a uplatňovaniu správnej odbornej terminológie, osobitne právnej.